Нәбижан Мұқаметханұлы, тарих ғылымдарының докторы, әл-Фараби атындағы ҚазҰУ-дың профессоры

**Мәдениет қауіпсіздігін зерттеудің теориясы мен методологиясы**

Мәдениетсіз мемлекет болмайды. Әрбір мемлекеттің өздеріне тән мәдениеті болады. Сондықтан мемлекеттің қауіпсіздігі мәдениет қауіпсіздігін де қамтыйды. Мәдениет қауіпсіздігі дегеніміз - мелекеттің концептуалды формациясындағы мәдениеттің (мысалы, ұлттық руханият, саяси құндылықтар концепциясы т.б.) өмір сүруі мен дамуының қауіпке ұшырамаған жағдайы. Бұл мемлекеттік қауіпсіздіктің маңызды құрамдас бөлігі блып табылады.

Мемлекетттік мәдениеттің қауіпсіздікгі елдің ішкі-сыртқы шарт-жағдайларының өзгеруіне байланысты үздіксіз диалектикалық қозғалыста болады. Мәдениетке қауіп төндіретін диструктивті факторлар көбейіп, мемлекеттік концептуалды мәдениеттің өмір сүруі мен дамуы кері әсерге ұшыраған кезде, мәдениетті қауіпті жағдайға түсті деп есептейді. Сондықтан динамикалық даму тұрғыдан, стратегиялық көзқараспен мемлекеттік мәдениеттің қауіпсіздігін қарастыру өзекті. Мәдениеттің өмір сүру қауіпсіздігін қорғау тұрғысынан мәдениеттің қалыпты дамуына қауіп келтіретін көмескі факторларды дер кезінде тану және оны жою шараларын қолдану арқылы мәдениет қауіпсіздігін қамтамасыз етуге болады.

Мемлекеттік мәдениеттің қауіпсіздігі үш тұрғыдан қарастырылады: Ішкі-сыртқы қатынас тұрғысынан; ескі-жаңа қатынасы тұрғысынан, ұқсастық пен бөгделік қатынасы тұрғысынан. Бұлар мемлекеттік мәдениет қауіпсіздігі мәселесіндегі үш түрлі қақтығыс моделі болып көрінеді. Сондай-ақ олар бір мезгілде, бір-бірімен шытырман байланыста болады. Сондықтан мемлекттік мәдениеттің қауіпсіздігі мәселесіне талдау жасағанда, олардың белгілі бір тұрғыдағы бейнесін ғана қарастырумен шектелуге болмайды, тұтастай, жүйелі түрде үш тұрғыдағы қатынастарды жан-жақтылы талдап, мемлекеттік мәдениет қауіпсіздік жағдайын ғылыми түрде бағамдау керек.

**Ішкі-сыртқы қатынас тұрғысы** (аспектсі) дегеніміз – мәдениет суъектісінің (акторының) ішкі және сыртқы әлеммен қатынас жасау барысындағы, мемлекеттің ішкі мәдениеті мен сыртқы әлем мәдениетінің соқтығысуы мен қақтығысуына талдау жасап, өз мәдениетінің суверендігін қорғау болып табылады.

Жаһандану жағдайында әлемнің есігі ашық, ақпараттық технологияның үздіксіз жаңғыруы, капитал мен еңбек күш сияқты өндіріс факторларының жер шарына кең таралуы, мәдениеттер бәсекелестігіне қолайлы жағдай қалыптастырды. Сонымен халықаралық мәдениет алмасулар барған сайын оңайласып, ішкі мәдениет тәбиғыи түрде сыртқы әлем мәдениетімен кездесіп (жолығып), алмасып, соқтығысып, тіпіт, қақтығысып жатады.

Ішкі-сыртқы мәдениеттердің өзара алмасу барысында, өз елінің мәдениет суверенттілігін қорғау мәселесі көтерілуде. Сырттан келген мәдениет, ол басқа біреудің мәдениеті, оған өздеріне тән дәстүрлі әдет-ғұрпы, діни сенім-нанымдары, ойлау жүйесі, құндылық концепциялары сіңірілген, олардың ішке таралуы халықтың ой-санасын өзгертіп, мемлекеттік мәдениеттің тәуелсіздігі мен тұтастығына әсер етеді.

Қырғи-қабақ соғыс аятаған соң, халықаралық жағдайда терең өзгерістер орын алды, халықаралық бәсекелестік дәстүрлі әскери, саяси және экономика сияқты «қатты күштердің» бәсекелестік шегінен шығып, көптен көп мәдениет, дипломатия сияқты «жұмсақ» күштердің бәсекесіне ойысты. Мәдениет эконмикамен, саясимен тығыз кірігіп, мемлекеттің комплексті қуатына айналып, үкміеттің халықаралық стратегиялық мақсатын іске асыратын маңызды құрал ретінде қолданысқа енді. АҚШ-тың «Саясат шолу» жорналы: «АҚШ-тың мәдени жұмсақ күші - АҚШ-тың әлемге үстемдік етудегі ең сарқылмас қуат қайнары болып табылады» деген-ді. Қазір әлемдегі көптеген мемлекеттер халықаралық байланыстарда өз елінің мәдениет қауіпсіздігін қамтамасыз ету шараларын қолға алып, сырттан келетін мәдениеттің ұлтық мәденетінің іргесін сөгуінен сақтануда.

**Ескі-жаңа қатынасы тұрғысынан** (аспектісінен) қарағанда, дәстүрлі мәдениетті жалғастыру мен жасампаздық арасындағы байланысты дұрыс шешіп, мемлекеттік мәдениеттің қауіпсіздігін сақтау маңызды. Мемлекеттік мәдениеттің қауіпсіздігін тек мемлекеттік мәдениетті дамыту арқылы ғана қамтамасыз етуге болады. Мәдениетке қауіп-қатер тек сырттан келмейді, өз мәдениетінің ішінде де қауіпті факторлар сақталады. Өз мәдениетті жаңарып дамып отырмаса, уақыт өте келе тозады, тіпті, іріп-шіриді.

Әрине, кез-келген елдің мәдениетінің өзіндік дәстүрі болады, дәстүрі мәдениетті тастаса, онда мәдениет тамырынан айырлады, ол деген рухани күре тамырды кескенмен пара-пар. Сондықтан жаңа мәдениетті қандай критерийлермен қабылдау керек? Ескі мәдениетке қандай талғаммен мұрагерлік ету қажет? деген мәселелердің өзі мәдениет қауіпсіздігіне саятын күрделі сұрақтар. Егер өзінің дәстүрлі мәдениетінен толықтай бастартып, бөгде мәдениетті қабылдайтын болса, онда мемлекеттік мәдениеттің сипаты өзгереді. Егер өз мәдениетіне дандайсып, мәдениет дамуындағы жаңа факторларды қабылдаудан бастартатын болса, әлемдік бәсекеде артта қалады, ұлттық мәдениеті қауіпті жағдайға түседі.

**Ал мәселеге ұқсастық пен бөгделік тұрғысынан** (аспектісінен) қарайтын болсақ, ұқсастық – өз мәдениеті, бөгіде – жат мәдениет. Мәдениеттің ұлттылығы (ұлттық сипаты) мен мәдениеттің әлемдік сипатын ескере отырып, мемлекеттік мәдениет қауіпсіздігін қарастыру қажет.

Мәдениеттің ұлттылығы дегеніміз – ұлттық рух, ұлттық сипаттағы құндылық ұғымдар, ойлау формасы, ұлттық мінез бен моральдық өлшемдерді қамтитын ой-сана мәдениетінің сипаттық ерекшеліктері болып табылады. Мәдениеттің ұлттық ерекшелігі - баламасы жоқ бірден бір ерекшелік болып саналады. Бір мәдениет егер ол ұлттық ерекшелігінен айырылса, онда ол өмір сүру қуатынан айыралады.

Қазіргі жаһандану үдерісінің адамзат мәдениетін бұрын-соңды болып көрілмеген күшпен араластырып жатқанын мойындауға мәжбүрміз. Мәднеиеттің тұтасуы ұдеріске айналды. Осы «тұтасу» («тұтастану») барысында ортақ мәдениеті ме, әлде бөгде мәдениеті жақтау керек пе? деген мәселе әр елдің алдына өткір қойылып отыр.

Мәдениеттің ұлттық және әлемдік сипаты арасындағы байланыс, іс жүзінде қайшылықтардың жалпылығы мен ерекшелігінің қатынасы болып табылады. Кез келген ұлттың мәдениеті - әлемдік мәдениеттің құрамдас бөлігі, ұлттық мәдениетте әлемдік мәдениет қамтылып жатады, әлемдік мәдениет нақтылы ұлттық мәдениеттен тыс болмайды.

Қазір әлем күн өткен сайын тұтастанып баражатыр, сондықтан әрбір елдің мәдени дамуында, мәдениеттің ұлттық сипаты мен әлемдік сипаты айшықтала түседі. БҰҰ-ның 2004 жылы жариялаған адамзат дамуы жоспарының басты тақырыбы «Плюрализмдік әлемдегі мәдени либрализм» деп аталған.

Жаһандану жағдайындағы әлемдік мәдениетте, мемлекеттік мәдениетіміздің өмір сүруі мен дамуын қамтамасыз ету – мемлекеттік қауіпсіздікті қамтамасыз етудің маңызды бір саласы деп түсінуіміз керек.

Жоғарыдағы халықаралық қауіпсіздік концепциялары бойынша қазіргі таңдағы Қазақстанның мемлекеттік мәдениетінің жағдайы мен оның қауіпсіздік ахуалын анықтау өте өзекті болып отыр.

Ғылыми анықтаулар, ғылыми принциптер мен ғылыми зерттеу методологиялар негізінде жасалады. Сондықтан оғарыда пайымдалған қауіпсіздік критерийлер бойынша, еліміздің мемлекеттік мәдениет қауіпсіздігін қарастырып көрейік.

Мұна алдымен тәуелсіз Қазақстанның мемлекеттік мәдениеті қандай негізде құрылды? деген сұрақ алдымыздан шығады. Өйткені Қазақстан Республикасының мемлекеттік жағдайы өзге елдерге ұқсай бермейтін өзіндік ерекшелігі бар. Заң жүзінен айтар болсақ, еліміздің мәдениеті қазақ мәдениеті негізінде құрылған деуге негіз бар. Жоғарыда пайымдағанымыздай, мемлекеттік мәдениеттің негізін мемлекеттік тіл құрайды десек, қазақ тілі Конститутция бойынша Мемлекеттік тіл. Бірақ ол басқа елдердегідей өз функциясын толық орындап отырған жоқ. Әрине, қазақ тілі мемлекеттік мәдениетінің негізін сақтап келді. Атап айтқанда ұлттық тіл, ұлттық дәстүрлі діни сенім-наным, ұлттық менталитет, ұлттық мұратты жалғастырып келді. Егер халқымыздың санасында бұлар болмаған болса, тәуелсіздік үшін күрес те болмаған болар еді. Бірақ қазақ тілі қазіргі таңда өз деңгейіне көтеріле алған жоқ. Соңғы 25 жылдан бері қазақ тілінде оқыту мен қазақ тілінде сөйлеудің салыстырмасы еселеп өскенімен, мемлекеттік идеологияның, ұлттық руханияттың ұйытқысы бола алған жоқ. Мұны тарихи тұрғыдан, реаль жағдайдан түсіндіретіндер көп шығады, бірақ олар мемлекеттік тілдің қолдану аясы жылдан жылға кеңейіп, әлеуеті артып отыр дегенді сендіруге айғақ таппасы анық. Керісінше, мемлекеттік тіл қауіпті жағдайда деуге келтіретін фактілер жеткілікті. Мұны әлеуметтік тексеріп-зерттеулер арқылы көрсетуге болады.

Мысалы, мемлекеттік тілдің ресми түрде қолданысы қанша пайыз? Мемлекеттік тілдің білім беру саласындағы қолданысы қанша пайыз? Адамдардың қоғамдық қатынастарда қолданысы қанша пайыз? Руханияттағы атқарып отырған рөлі қандай? деген сұрақтар бойынша әлеуметтік зерттеулер жүргізсек, мемлекеттік тілдің қазіргі шынайы ахуалына көз жеткіземіз. Бұл зерттеулерден шығатын қортындыға әлемге ортақ қауіпсіздік теориясы бойынша талдау жасайтын болсақ, онда одан тек мемлекеттік тілдің қауіпті жағдайда тұрғанын анықталатыны сөзсіз.

Мемлекеттік тіл мәдениеті қауіпті жағдайда деп танысақ, онда ұлттық руханиятымыз да қатерде тұр деген сөз. Ұлттық тіл мен руханият тығыз байланысты. Тәуелсіздіктен бері сырттан енген саясиланған діни ағымдар ұлттық руханиятымызды бүлдіріп, халқымыздың санасын өзгертіп, ұлттық бірлігімізді ыдыратып, мемлекеттік билікке қатер төндіретін дәрежеге жеткені байқалып отыр.

Егер біз қазіргі Қазақстан қоғамында қалыптасып отырған жағдайды мемлекеттік мәдениеттің өмір сүруі мен дамуына, тіпті, мемлекеттік қауіпсіздігімізге қауіп төндіреді деп түсінсек, онда оны жоюға, шұғыл түрде құқықтық және идеологиялық тұрғыдан пәрменді шаралар қолдану қажет деп санаймыз.

Алматы, 17.10.2016.